Chromecast Audio: Slik blir din gamle stereo fremtidens digitale musikkanlegg - Aftenposten
Chromecast Audio: Slik blir din gamle stereo fremtidens digitale musikkanlegg
Plutselig kan gamle, støvete høyttalere bli et heldigitalt stereoanlegg som dekker mange rom: Chromecast Audio er lett å bruke, koster ikke skjorta og er uten binding til noen av teknogigantene.
FOTO: PER KRISTIAN BJØRKENG Chromecast Audio er bitte liten, men forvandler et hvilket som helst stereoanlegg til et avansert strømmesystem. Det er ikke tilfeldig at rillene minner om gode, gamle LP-plater.
10. okt. 2015 19:23 16. okt. 2015 13:28
«Det er ganske sjelden jeg får følelsen av at «dette er fremtiden», men denne uken har jeg fått nettopp det.»
Aftenposten har testet ukens teknologinyhet: Googles Chromecast Audio
Her er alt du trenger å vite om høstens største nyhet for det digitale hjemmet:
Denne uken har Google lansert to nye, bitte små strømmeenheter kalt Chromecastog Chromecast Audio.
Chromecast bruker du om du vil gjøre en hvilken som helst TV om til en smart-TV. Chromecast Audio ligner, men er skapt for å gjøre enhver aktiv høyttaler eller eksisterende stereoanlegg om til avanserte strømmeenheter.
Sammen danner de den mest attraktive, billigste og mest åpne strømmeplattformen for de tusen hjem.
Det er svært enkelt å komme i gang.
Kvaliteten på lyd og bilde er fabelaktig. Lyd og bilde når deg helt uten forstyrrelser.
Chromecast for TV har allerede eksistert et par år. Den store nyheten denne uken er Chromecast Audio. Den koster 380 kroner og gjør et hvilket som helst gammelt stereoanlegg om til den mest avanserte strømmeenheten du kan tenke deg.
Foreløpig har ikke standarden støtte for å spille av i flere rom samtidig, men dette har Google lovet som en oppgradering innen noen måneder. Stabiliteten på den eksisterende musikkstrømmen gir grunn til håp om at også multirom vil fungere like godt, men dette kan vi ikke vite nå.
I motsetning til konkurrenten Apple Airplay, bruker Chromecast ikke batteriet eller forbindelsen på mobilen din til å spille musikk. Du kan gå deg en lang tur med mobilen, uten at musikken slutter å spille i hjemmet.
Andre i huset kan når som helst ta over kontrollen fra der du slapp, uten å ha din mobil.
Lyden blir ikke forstyrret dersom du gjør andre ting på mobilen, får inn telefoner eller til og med ser eller lytter til noe annet på mobilens skjerm.
Chromecast fungerer både på epledingser og Android-enheter, men Windows-mobiler er foreløpig ute i kulden.
En stor, stor ulempe er at det foreløpig er ganske få apper som støtter Chromecast Audio. Men er du Spotify Premium-bruker, har du det meste du trenger. Podkaster er også dekket opp. Forvent at store lydstrøm-aktører som NRK og Tidal også kaster seg på etter hvert.
En liten ulempe kan være at du er avhengig av en mobil eller et nettbrett for å finne musikk og hoppe til neste låt. Men har du med deg mobilen i lommen oftere enn fjernkontrollen – og det gjelder vel de fleste, er ikke dette noe problem.
Hvorfor er Chromecast viktig, også for Apple-brukere?
Om du bruker den optiske utgangen over til høyttalerne dine, blir lydkvaliteten en perfekt gjengivelse av originalen.
Om du ennå ikke har kommet i gang med strømming av radio, podkaster og musikk, kan det være nyttig å vite hvorfor Chromecast Audio for meg fortoner seg som en løsning på mange problemer jeg ikke visste jeg hadde. Uansett hvilken løsning du har valgt til nå, har du vært låst til en leverandør på en ganske ubehagelig måte. Sonos har vært strømmesystemet med størst appell for dem som kjøper systemer for en hel bolig. Det gir pålitelig lyd i mange rom samtidig, og mulighet til å velge fra en bred meny av strømmetjenester.
Glem spesialutstyr
Problemet er at du er avhengig av å bytte ut alt du har med Sonos-utstyr, et stort hinder i seg selv, og vel så ille: Du må bruke Sonos´ app for å få tak i lyden. Dermed er du helt avhengig av at selskapet støtter akkurat den appen du vil ha. Er du for eksempel glad i å lytte til programmer på NRK akkurat når du vil med rikskringkasterens fabelaktige app, kan du bare glemme det: Sonos har ikke bygget inn støtte.
En finfin omvei rundt dette er å bruke Apples standard Airplay. Til nå har den vært den suverent beste løsningen for lydstrømming, etter min mening. For brukeren med det rette utstyret er den helt åpen, slik at lyd og bilde fra så godt som alle apper kan sendes til både din eksisterende stereo og TV, og til egne Airplay-høyttalere, om du måtte ha det.
Og glem Apple-bindingene
Men for å inkludere ditt gamle stereoanlegg, må du enten ha en stor klump som AirPort Express (lyd) eller Apple TV (som også leverer lyd) . Du kan heller ikke sende til flere rom samtidig ved hjelp av mobilen.
I tillegg er du mer eller mindre svinebundet, fordi alle brukere i huset må ha Apple-produkter for å benytte seg av Airplay. Selv om standarden er åpen for Android, fungerer den i praksis ikke like bra der.
Som bruker av Airplay har det vært vanskelig å forstå hvordan strømming kunne bli så mye bedre, inntil jeg prøvde Chromecast Audio. Fordelene er for det meste nevnt over. Det kanskje viktigste er at musikken begynner å spille øyeblikkelig . Med Airplay opplever jeg at det kan ta opptil ti sekunder før musikken spiller.
Å vente så lenge fra du har bestemt deg til musikken starter, er faktisk direkte pinefullt. Ja, det er et i-landsproblem, men jeg har en venn som har gått bort fra Airplay nettopp fordi det tar så lang tid å vente.
Påliteligheten er hundre prosent
Chromecast Audio er bitte liten, men forvandler et hvilket som helst stereoanlegg til et avansert strømmesystem du kan få. Det er ikke tilfeldig at rillene minner om gode, gamle LP-plater.
På Chromecast Audio, derimot, kommer lyden umiddelbart. Å hoppe til neste sang tar under et sekund. Og, det aller viktigste: Strømmen er hundre prosent pålitelig.Til denne testen har jeg lyttet rundt 12 timer på musikk, og ikke en eneste gang har jeg opplevd et ørlite brudd i lyden. Jeg har sendt lyd fra vekselvis både Iphone og Android-telefoner, og mye av tiden trådløst gjennom en etasjeskiller av mur.
Jeg kan også veksle mellom Airplay og Chromecast-enheter uten problem. Jeg har faktisk montert en Chromecast bak en høyttaler som allerede har innebygget Airplay, fordi det virker så mye bedre.
Så liten at den kan brukes over alt
Chromecast er nemlig så bitte liten at du kan klistre den bakpå enhver høyttaler. Eneste ulempe er at du må ha en liten ekstra strømledning ut fra enheten. Vil du ha Chromecast innebygget, finnes det allerede et par enheter med dette, fra LG og Sony. Prisene varierer fra 900 til 3500 kroner.
En svær fordel med Chromecast, er at du kan fortsette å bruke mobilen til hva som helst, uten å bekymre deg for om musikken slutter å spille. Om en annen i huset er lei av det som spilles i stua, kan vedkommende også enkelt gå inn i spillelisten og legge til noe nytt som neste, uten å bryte av musikken, og uten å ha tilgang til din enhet.
Nå er det på høy tid å legge frem den store ulempen: Chromecast Audio er helt nytt.
I motsetning til Airplay, baserer Google seg på at alle app-utviklerne bygger inn støtte i appene sine, og det tar tid.
Hverken Tidal (som jobber med Chromecast-støtte nå) eller Apple Music har støtte foreløpig. Det har heller ikke en lang rekke andre. NRK har allerede lagt inn en strålende støtte for Chromecast i sin TV-app, men har ingenting for radiolytterne (lydstøtte for Chromecast vurderes i disse dager).
I øyeblikket er derfor Chromecast mest for deg som er Spotify Premium-bruker.
Du mister noen apple-løsninger
Det er også verdt å nevne at selv om Chromecast er åpent for eplebrukere, vil noen av de dypest integrerte løsningene til Apple ikke fungere:
For eksempel kommer ikke Chromecast-apper opp på hjem-skjermen eller på Apple Watch.
Du må logge på telefonen og inn i appen for å styre dem.
Spotify løser dette med å la skjermen stå på kontinuerlig, men det drar jo på batteriet.
Har du en Android-mobil, har du ikke dette problemet.
Ulempene finnes altså, men totalt sett fungerer Chromecast Audio mye bedre enn Airplay.
For eksempel er det mulig å lete og lytte etter den perfekte, neste låt i spillelisten på mobilen mens stereoanlegget bare spiller videre (foreløpig kun på iOS på Spotify.)
Det at musikken er helt uavhengig av hvor du beveger deg, er også strålende. Signalet går nemlig direkte til Chromecast Audio, ikke til mobilen. Dermed kan du også spille Spotify dagen lang, uten at det trekker av batteriet på mobilen – en stor fordel i forhold til Airplay.
Selv om jeg har få problemer med Airplay, synes jeg dessuten at Chromecast er mer pålitelig. Det skal nevnes at jeg har en ganske moderne ruter i boligen. Chromecast drar nytte av de aller nyeste trådløse standardene. Skulle du få problemer med å nå rundt i boligen din, ville jeg først sjekke alderen og kvaliteten på den trådløse ruteren før jeg kastet meg over support-telefonen til Google.
Det store spørsmålet nå, er om Google klarer å bygge inn en multiromsløsning som er like bunnsolid. Om du som lovet faktisk vil kunne gå fra rom til rom og lytte til musikk sømløst, vil Chromecast ikke bare bli en «fattigmanns-Sonos», men også en tjeneste som objektivt har mer funksjonalitet enn noen av de andre.
Vil trolig utløse et ras
Skal jeg våge å spå , vil jeg si at det snart kommer et ras musikkapper med støtte for Chromecast Audio. Det skal bli spennende å se om det også kommer støtte for Chromecast Audio i Apple Music etter hvert. Men i øyeblikket gjør altså manglende støtte fra andre strømmetjenester at bare brukerne av den største strømmetjenesten, Spotify, vil oppleve at de får det meste av det de trenger.
Du kan koble den til stereoen din både heldigitalt og med en analog kabel, som her.
Stikk den medfølgende gule kabelen inn i stereoanlegget. Hvis anlegget ditt mangler 3,5 mm inngang (som den du har på telefonen) kan du bruke en overgang til såkalt RCA (typisk på eldre anlegg) eller optisk audio (på nye og avanserte enheter).
Stikk Chromecast Audio i en USB-kontakt for å få strøm.
Har du allerede en strømme-enhet basert på andre plattformer (bluetooth, Airplay, Sonos), kan disse som regel også brukes. Alt som trengs er en lydinngang (aux in).
Nå går du inn på chromecast.com/setup med mobilen. Legg inn trådløstpassordet ditt, følg instruksjonene og du er i gang.
Når du vil spille musikk, ser du bare etter Chromecast-symbolet i for eksempel Spotify-appen, velger hvor du i huset du vil spille av, og lytter umiddelbart.
I innstillingene kan du gjerne skru på såkalt HDR, som «feter opp» lyden ganske kraftig på mer avanserte hi-fi-enheter.
P.S: Ikke noe for bilen
Husk likevel at Chromecast Audio ikke kan brukes til alt, som for eksempel strømming i bilen. Den baserer seg på trådløse nettverk, og kan derfor ikke brukes ute på farten.
Allerede under lansering for to år siden ble mange overbevist av Googles fremstøt: Googles strømmepinne er årets TV-kjøp
Chromecast for TV – ikke å forglemme!
Chromecast for TV er endret – også den ser nå ut som en liten puck, og er oppgradert på alle måter.
Audio er den store nyheten i Chromecast-standarden nå i høst, men la oss ikke glemme at Google også har oppdatert den allerede velfungerende strømmepinnen som bare heter Chromecast. Den har nå blitt en liten runding og en hundrelapp dyrere, men den har samtidig fått mye bedre bilde, er raskere og mer pålitelig.Fra du trykker på play til du ser bildet, tar det nå typisk tre sekunder. Jeg har sett på signalet fra den nye enheten i mange timer nå, og i løpet av de første timene stoppet eller hakket det aldri . Det hendte du ser et litt rufsete bilde i starten, men dette justerer seg sømløst til topp kvalitet etter en kort stund. Etter å gjort noen "oppgraderinger" i nettverket har det dukket opp en lei tendens til at bildet faller ut en gang i blant. Selv om det bare er å trykke på Play igjen, er dette et betydelig irritasjonsmoment, og jeg har ennå ikke klart å finne ut hva årsaken er. Airplay har vært utsatt for lignende hikke.
En stor fordel i forhold til Apple TV, som er svært populær i Norge, er at du med en Chromecast både kan skru på en TV-en og justere lyden – via mobilen. På TV-feltet har også alle de store strømmeleverandørene bygget inn støtte forlengst.
Jeg har også kommentert betydningen av Chromecast for TV spesielt. Her kan du blant annet lese hvordan og hvorfor det kanskje kan bli slutt på formålsløs kanal-zapping:
Denne billige dingsen fra Google kan få Apple til å surne
Jaggu spiller den også
Google forbigår også Apples Airplay totalt, ved å støtte spill på den store skjermen. Du bruker mobilen som håndkontroller og kan ha et eget bilde på den, mens den store skjermen viser skjermen som kan deles av spillere – på tvers av iOS og Android.
Responsen og bildekvaliteten er begrenset foreløpig på de få titlene jeg har testet, men for sosiale sammenkomster rundt quiz eller brettspill, er det et stort potensial. Og, det viktigste: Det kunne ikke vært enklere å sette opp og komme i gang.
Hva med 4K?
Chromecast for TV mangler 4K-støtte, den nye standarden for ekstremt høyoppløst video. Men det får du heller ikke fra den nye Apple TV, selv om den koster rundt fire ganger så mye som en Chromecast.
Jeg tipper at innen du som leser dette har skaffet deg en diger 4K-skjerm, altså innen et år eller fem, kommer en ny versjon av Chromecast med 4K – kanskje til samme pris. I dag er ikke denne mangelen noen stor ulempe, fordi 4K-signaler fortsatt nesten ikke er å få tak i.
Gjør alt med mobilen — samtidig
Chromecast-systemet er så velfungerende at du faktisk med en og samme mobil kan sette i gang en film på HBO Nordic i kjelleren, et TV-program fra Viaplay på kjøkkenskjermen, lytte til Spotify i stua, og samtidig kan du surfe på Facebook – på den samme mobilen som du bruker til å kontrollere alt.
Har du bruk for enda mer? Det er også mulig, men da begynner det å bli sært.
Les mer om hvordan jeg har opplevd å leve uten antennekabel i TV-en i En kabelkutters bekjennelser
Men hvorfor så billig?
Det man kanskje kan lure på, er hvorfor Google leverer et produkt som er så voldsomt konkurransedyktig, men som de ikke kan tjene voldsomt mye på, fordi det er så billig?
Svaret ligger nok i at Google er så stort at Google tjener på alt som tjener det åpne Internett. Hvis det blir mer attraktivt å skaffe seg gode, pålitelige bredbåndsforbindelser for å se TV og lytte til musikk, ja da øker bruken av nettet totalt sett. Og dermed vil flere av oss se flere av annonsene fra Google. Og så er det ingen ulempe for selskapet at Android-telefoner foreløpig er hakket bedre å bruke med Chromecast enn iOS-enheter.
Chromecast er både så billig og så langt foran konkurrentene at det er vanskelig å se hva som skal forhindre at dette blir verdens standard for strømming i hjemmet i løpet av noen få år.
Snur opp ned på styrkeforholdet
Det er fascinerende hvordan den teknologiske verden kan bli snudd på hodet så fort. Plutselig er Apple forbigått, og huset vårt er ikke så bundet til en spesiell produsent lenger.
Det føles så mye mer miljøvennlig og riktig å kunne utnytte alle gamle høyttalere med god lyd, i stedet for å bytte ut svære, kostbare saker bare fordi de ikke støtter den aller siste standarden. Mer økonomisk er det, også.
Det er klart dette fungerer fra Googles ståsted. Nå har jeg begynt å tenke at jeg kanskje skal gå over til å bruke en Android-enhet på «heltid», også? Kanskje jeg skal hoppe over til Spotify for fullt? Chromecast er i hvert fall et argument. Om det fungerer like godt hos deg, kan du jo selv finne ut av.
Apple hevder uansett at den nye Apple TV vil revolusjonere TV-opplevelsen din. Her er åtte grunner til at selskapet vil lykkes. Og fem grunner til at det ikke blir noe av.